Ekhvan yksiköt pärjäsivät kansallisessa kilpailussa: Viikon positiivinen teko esille

Etelä-Karjalan hyvinvointialueen Korva-, nenä- ja kurkkutautien poliklinikan ja Suu- ja leukasairauksien poliklinikan toimintaidea sijoittui kymmenen parhaan joukkoon kansallisessa Työterveyslaitoksen Kipinä-kilpailuissa. Työterveyslaitos jakaa Kipinä-palkinnon kaikkien Mitä kuuluu? -työhyvinvointikyselyyn osallistuneiden organisaatioiden kesken.

Vuoden 2025 kilpailussa haettiin toimenpiteitä, jotka vahvistavat kokemusta työn palkitsevuudesta, tunnustuksesta ja arvostuksesta.

Idean nimi: Viikon positiivinen teko esille

Työyksikkö ja organisaatio: Korva-, nenä-, ja kurkkutautien poliklinikka ja Suu- ja leukasairauksien poliklinikka, Etelä-Karjalan hyvinvointialue

Tavoite ja hyödyt: Voimavaralähtöisellä toimenpiteellä tavoitellaan yhteistä käsitystä siitä, että jokainen meistä tekee omalla toiminnallaan työyhteisöstä meille kaikille hyvän työpaikan.

Toteutus ja kuvaus: Viikkopalaveriin otetaan aika viikon teolle, sanalle tai asenteelle. Esihenkilö nostaa esille yhden viikon sanomisen, kohtaamisen tai teon, joka on positiivinen tunnustus työntekijälle.

Kenelle sopii: Kaikki työyksiköt

Työterveyslaitos piti Korva-, nenä- ja kurkkutautien poliklinikan ja Suu- ja leukasairauksien poliklinikan toimenpidettä voimavaralähtöisenä ja helppona toteuttaa missä tahansa työyksikössä.

– Toimenpide jää elämään, kun se on yksi kohta viikkopalaverin asialistalla, kommentoidaan Työterveyslaitokselta.

– Viikon onnistunut teko -toimenpide syntyi, kun tutkin Mitä kuuluu -työhyvinvointikyselyn tuloksia ja niissä ilmennyttä palautteen saamisen vähyyttä. Käytännössä nostan esiin joka viikko kohtaamisen tai teon yksikön toiminnasta. Koska itse toimin monessa yksikössä, en ole aina läsnä yksikön arjessa. Tällä teolla haluan sanoittaa työntekijöille, että heidän työnsä ja tekonsa näkyvät esihenkilölle ja että arvostan työtä, jota yksikössä tehdään, summaa yksiköiden esihenkilö Janette Näränen.

Myös positiivisista tunteista puhuminen vaatii harjoittelua.

Janette Näränen, esihenkilö

Toimintamallin käyttöönotto

Näränen kuitenkin huomauttaa, että on aluksi tärkeää opetella puhumaan tunteista työhön liittyen. Toimintamalli sopii kaikkiin työyksiköihin, mutta toiminta vaatii turvallisuutta.

– Turvallisuuden tunne auttaa, jotta ei tule tunne, että miksi tuo asia nyt nostettiin esiin, taustoittaa Näränen.

– Ensin pitää opetella avoimeen fiiliksistä kertomiseen.

Nyt Kipinä-kilpailussa huomioidussa toimenpiteessä keskitytään positiivisiin asioihin.

– Myös positiivisista tunteista puhuminen vaatii harjoittelua. Tavoite on opetella palautteen antoa. Samalla haluan osoittaa, että esihenkilönä kiinnitän asioihin, tekoihin ja sanoihin huomiota, vaikka en tee työtä vierellä.

– Esimerkkejä viikon positiivisista teoista ovat mm. hoitajan tai sihteerin kanssa yhdessä hoidettu asia, positiivisesti mukautuva suhtautuminen akuutteihin muutoksiin tai yksinkertaisesti kokemani kohtaaminen viikon aikana työntekijän kanssa.

Fiilispuhe

Janette Näränen yksiköineen on onnistunut myös viime vuonna Kipinä-kilpailussa.

Lue kokemuksia Fiilispuheen -käytöstä silmäyksikössä: https://www.ekhva.fi/2025/01/fiilispuhe-on-lisannyt-yhteenkuuluvuutta-ja-yhdessa-tekemisen-tuntua/

Hyvä työyhteisö

Silmäyksikkö palkittiin myös tänä keväänä, kun yksikkö sai Suomen Sairaanhoitajien Hyvä työyhteisö -erityismaininnan: https://www.ekhva.fi/2025/05/silmayksikko-palkittiin-hyva-tyoyhteiso-erityismaininnalla/

Mitä kuuluu? -työhyvinvointikysely ja Kipinä-kilpailu

Mitä kuuluu? -työhyvinvointikysely on toteutettu vuodesta 2017, ja sen yhteydessä järjestettävä Kipinä-kilpailu on palkinnut työyhteisöjen kehittämisideoita jo neljän vuoden ajan.